Seun erg beseer toe hy glo dief probeer keerFoto: IPSS Medical Rescue ŉ Jong seun het ernstige beserings opgedoen nadat hy op ŉ bewegende motor gespring het om ŉ motoris wat hom glo beroof het, te probeer keer. Paul Herbst, woordvoerder van IPSS Medical Rescue, sê paramedici van IPSS en Lenmed Paramedics is vanoggend na ŉ toneel op die N2 naby die Groutville-afrit aan die KwaZulu-Natalse kus ontbied. Paramedici is aanvanklik in kennis gestel ŉ voetganger is glo raakgery. By hul aankoms het hulle gevind die seun, ongeveer 12 jaar oud, het ernstige beserings opgedoen. “Daar word verneem die seun het sampioene langs die N2 verkoop toe ŉ voertuig stilgehou het om by hom te koop. Die bestuurder het gevra of hy die sampioene kan sien en die jong seun het dit aan hom oorhandig. Die motoris het met die sampioene weggejaag. Die jong seun het op die voertuig gespring en afgeval in ŉ poging om hom te keer,” het Herbst gesê. Die seun is op die toneel behandel voordat hy na ŉ hospitaal geneem is.